Kundiges ondersoek onlangse aardbewingsFoto: USGS. Die Raad vir Geowetenskappe het spanne na Klerksdorp en Botswana gestuur om ondersoek in te stel na die twee aardbewings wat Suid-Afrikaners Maandag op hol gehad het. Mahlatse Mononele, woordvoerder van die raad, het gesê ŉ aardbewing van 6,3 het Maandagaand om 19:40 naby die Kalahari-wildreservaat in Botswana voorgekom. “’n Netwerk van seismiese stasies in Suid-Afrika en ons buurlande het ons in staat gestel om spoedig vas te stel waar die episenter van die aardbewing was,” het Mononele gesê. Die skudding is oor groot dele van Gauteng gevoel, asook in Limpopo, Noordwes, Mpumalanga, die Vrystaat, die Noord-Kaap en glo ook in al die ander provinsies. Volgens berigte kon dit ook in dele van Namibië gevoel word. Die raad het gesê die aardbewing wat vroeg Maandagoggend in Gauteng en dele van Noordwes gevoel is, het omstreeks 05:08 plaasgevind. “Dié aardbewing van 4,6 se episenter was by goudmyne naby Klerksdorp en was 2 km diep,” het Mononele gesê. Dit kon in Potchefstroom, Orkney, Klerksdorp, Johannesburg en Pretoria gevoel word. Volgens Mononele is dit nog nie duidelik of daar enige verband is tussen die twee skuddings nie. “Ons sal dit wel ondersoek,” het hy gesê. Volgens Mononele is daar geen beserings of lewensverlies as gevolg van die skuddings aangemeld nie. “Die raad wil alle Suid-Afrikaners gerusstel dat daar in dié stadium geen risiko vir Suid-Afrika is in terme van aardbewings nie, weens die relatiewe stabiliteit in Afrika se plate,” het Mononele verduidelik. Daar is intussen ŉ span seismoloë na Botswana gestuur om die aardbewing te ondersoek. ŉ Span is ook na Klerksdorp gestuur om die aardskudding daar te ondersoek. ER24 het intussen wenke gegee oor hoe om veilig te bly tydens en ná ŉ aardbewing. Annine Dormehl, woordvoerder van ER24, het gesê nooddienste het altyd hul hande vol tydens so voorval. Wat om te doen tydens ŉ aardbewing: Wat om te doen ná ’n aardbewing: